Heinecke var sønn av byggmester og arkitekt William Heinecke. I tillegg til arkitektutdannelsen hadde han svennebrev som murer og tømrer. Han etablerte egen arkitektpraksis i Kristiania i 1894 og var svært etterspurt som arkitekt for leiegårder under byggeboomen i 1890-årene. Noen av gårdene (f.eks. Bogstadveien 52, Gabels gate 43, Sorgenfrigata 6) ble oppført for egen regning. Gårdene har gjerne blanding av pusset og upusset tegl i fasadene, og stilmessig representerer de varianter av nyrenessanse.